
Hypertrophiás cardiomyopathiás betegek gondozása

Bevezetés: A cardiomyopathiák a szívizomzat szerkezeti és/vagy funkcionális károsodásai, mely következtében a szív systolés vagy diastolés funkciója csökken. Jelentős képviselőjük a hypertrophiás cardiomyopathia (HCM), heterogén monogénes öröklődésű szívbetegség, melyet egy döntően asszimetrikus bal kamrai falvastagság jellemez. Megközelítőleg a lakosság 0,2%-a érintett a betegségben, ennek következtében jelentős az aktualitása.
Módszerek: Kutatásunk a CABERNET (CArdiomyopathiás BEtegek Regionális és NEmzetközi adaTbázisa) regiszter keretein belül valósult meg, melynek célja a cardiomyopathiában szenvedő betegpopuláció minél szélesebb körének azonosítása, kiemelten foglalkozva a HCM-es csoporttal. A betegek bevonásakor epidemiológiai adatainak felmérése mellett értékeltük klinikai státuszukat, EKG- és echocardiographiás jellemzőiket, valamint a hirtelen szívhalál (SCD) 5 éves rizikóját. Az 1 éves kontrollvizsgálat során nyomon követtük betegségük progresszióját, ennek függvényében újraértékelve terápiájukat. Genetikai vizsgálatokra is sor került, valamint elsőfokú rokonaik számára felajánlottuk a családszűrés lehetőségét.
Eredmények: A vizsgálatba 2018-2023 között 44 HCM-es személy (férfi nem 82%) került bevonásra, 25 beteg vett részt az 1 éves kontrollon, 3 beteg időközben elhalálozott. A HCM-es populációban az irodalmi adatokhoz képest nagyobb számban fordult elő stroke (18%). Közepes vagy súlyos SCD rizikót betegeink több, mint 18%-ánál azonosítottunk. Közepes vagy súlyos fokú bal kamrai kiáramlási obstrukciót 6 betegnél találtunk. Emellett a kutatás keretein belül 5 családtagnál szűréssel, szubklinikus fázisban állítottuk fel a diagnózist. Genetikai vizsgálattal 7 betegnél bizonyítottan pathogén génmutáció került kimutatásra.
Megbeszélés: HCM-es betegek kardiológiai gondozása komplex, non-invazív és invazív szemléletet egyaránt igényel, mellyel reményeink szerint jobb kimenetel érhető el.



